**Strahwalde** er en bydel i byen Herrnhut i Landkreis Görlitz i den sørøstlige delen av Fristaten Sachsen. Inntil 1. januar 2010 var Strahwalde også en selvstendig kommune. Strahwalde ligger i slettelandet ved Oberlausitzer Bergland i den sentrale delen av Landkreis Görlitz, ca. 8 km sørøst for Löbau og 18 km nordvest for Zittau. Blant viktige stedsnavn er Friedensthal. Bundesstraße 178 og jernbanestrekningen Löbau–Zittau passerer gjennom bydelen.

Historie
--------

Kart over Strahwalde fra 1759
Kart over Strahwalde fra 1844
Stedet Strahwalde ble første gang nevnt i 1317 som *Strabenwal(d)t*, som betyr «skogholt» eller «sted med vill, tykk skog». Stedet ble omtalt av markgreve Woldemar von Brandenburg som regjerte over åtte landsbyer i tillegg til byen Löbau.

Andre navneformer opp gjennom tidene har vært *Strubinwalde* (1363), *Struwenwalde* (1375), *Strubenwalde* (1390), *Struenwald* (1399), *Strumwalde* (1419), *Strawenwalde* (1472), *Strabenwal(d)t* (1493), *Strawwalde* (1499), *Strauwallda* (1545), og *Strowalde* (1573).

I 1657 ble området delt i **øvre Strahwalde** (*Ober Strahwalde*, i 1875: *Oberstrahwalde*) og **nedre Strahwalde** (*Nieder Strahwalde*, i 1875: Niederstrahwalde).

I 1777 ble stedet en egen forvaltningsenhet under navnet *Nieder- und Oberstrahwalde*. I 1843 ble det underlagt Landgerichtsbezirk Löbau, deretter Gerichtsamt Herrnhut i 1856 og Amtshauptmannschaft Löbau i 1875.

I 1950 ble Ober- og Niederstrahwalde gjenforent til kommunen Strahwalde i Den tyske demokratiske republikk, og i 1952 ble den en del av Kreis Löbau. Etter Tysklands gjenforening fortsatte kommunen å eksistere innenfor Landkreis Löbau. I 1994 ble den en del av Landkreis Löbau-Zittau og i 2008 en del av Landkreis Görlitz.

Kommunen fikk etterhvert økonomiske problemer, og den 1. januar 2009 hadde den en gjeld på 1 568 284 Euro. Dette tvang frem en kommunesammenslåing, og den 1. januar 2010 ble kommunen innlemmet i bykommunen Herrnhut.

### Befolkningsutvikling

Utsikt fra Königstein festning

|  |  |
| --- | --- |
| **År** | **Innbyggere** |
|  | Niederstrahwalde | Oberstrahwalde | Strahwalde |
| 1777 | 4 Bønder, 14 Bønder med hage, 17 Leilendinger | 6 Bønder, 17 Bønder med hage, 9 Leilendinger, 1 tjener | - |
| 1834 | 547 | 476 | - |
| 1871 | 654 | 493 | - |
| 1890 | 682 | 440 | - |
| 1910 | 890 | 423 | - |
| 1925 | 839 | 472 | - |
| 1939 | 786 | 479 | - |
| 1946 | 1046 | 612 | - |
| 1950 | - | - | 1627 |
| 1964 | - | - | 1401 |
| 1990 | - | - | 1066 |
| 2000 | - | - | 928 |
| 2006 | - | - | 798 |
| 2007 | - | - | 781 |
| 2008 | - | - | 761 |
| 2009 | - | - | 761 |

Kultur og severdigheter
-----------------------

Hvert år siden 1991 har det vært arrangert veteranbiltreff i Strahwalde. Blant severdighetene er slottet Niederstrahwalde.

Kjente personer
---------------

* Friedrich Wilhelm von Kyaw ble født i Ober-Strawalde den 6. mai 1654, og døde den 19. januar 1733 som kommandant over Königstein festning
* NSDAP-politikeren Paul Unterstab (1896–1944), innvalgt i Sachsens landdag og i den nasjonalsosialistiske Riksdagen, arbeidet som lærer i Niederstrahwalde
* Maleren og regissøren Jürgen Böttcher tilbragte sin barndom og ungdom i Strahwalde, og ble kjent under pseudonymet *Strahwalde*

Referanser
----------

1. ↑  Sächsischen Zeitung: *Zinzendorfstadt Herrnhut wächst um zwei Ortsteile an*, Ausgabe Niesky/Weißwasser, 15. januar 2010
2. 1 2 3 4  Digitales Historisches Ortsverzeichnis von Sachsen, besøkt 15. mai 2010

Litteratur
----------

* Institut für Länderkunde Leipzig – Abteilung deutsche Landeskunde (1986): Zwischen Löbau und Herrnhut. Aus der Reihe Werte der deutschen Heimat, Band 56. Verlag Hermann Böhlaus Nachfolger Weimar, ISBN 3-7400-0935-7

Eksterne lenker
---------------

* (en) Strahwalde – kategori av bilder, video eller lyd på Commons Rediger på Wikidata
* Kommunens hjemmeside
* Hjmmeside for Strahwalde
* Hjemmeside for veteranbiltreff

|  |  |
| --- | --- |
| Oppslagsverk/autoritetsdata | VIAF **·** GND **·** GeoNames
 |